
Irezumi. A hagyományos japán tetoválás és a művészet kapcsolata

 A hagyományos japán tetoválás „egy megbélyegzett művészeti irány?”
Az irezumi - a hagyományos japán tetoválás - már évezredek óta jelen van Japánban, és a mai napig is a társadalom és a kultúra egy meghatározó szegmensét alkotja. Azt vizsgáltam, hogy az évezredek során hogyan alakult át ennek a hagyományos testdíszítésnek a funkciója, mik befolyásolták az alakulását (hangsúlyosan kitérve a tradicionális japán fametszet - az ukiyo-e - hatására). Művészetnek tekinthető-e egyáltalán ezen megnyilvánulás, amely sokak által megbélyegzettnek, elítélendőnek tartott, illetve mi az irezumi jövője. A témához kapcsolódó angol és japán nyelvű szakkönyveket, tanulmányokat, internetes forrásokat dolgoztam fel, illetve edo-kori japán fametszeteket tanulmányoztam, nagy hangsúlyt fektetve Utagawa Kuniyoshi Suikoden illusztrációira. Meglátogattam a Yokohamai Irezumi Múzeumot, a Tokiói Nemzeti Múzeumot, illetve a Tokiói Edo Múzeumot, ahol a témához kapcsolódó fotókat készítettem. Ötven magyar, illetve 50 japán diák között kérdőíves felmérést végeztem, melynek középpontjában az irezumi, illetve a művészet kapcsolata állt. Meglátogattam yokohamai műhelyében a jelenleg élő legnagyobb irezumi tetováló művészt, III. Horiyoshit, akinek egykori tanítványával, Takahiro Horitaka Kitamura japán származású, jelenleg Kaliforniában élő tetováló művésszel interjút készítettem. Az ukiyo-e, illetve az irezumi egymással kölcsönhatásban fejlődött, és köztük a legerősebb kapcsolat az Edo-korszakban volt. A japán és a magyar hallgatók véleménye között statisztikai módszerrel elemezve szignifikáns eltérést találtam az irezumi művészeti értékének megítélésében, amely a két ország közötti kulturális eltérésekből adódik. A tetováló mesterek az irezumit a képzőművészet egy ágának tartják. Az irezumi kultúra jelentősége az Edo-korszak után visszaesett, de a jövőben is meghatározó elemként jelen lesz a japán művészet egyik mellékágán.
Dolgozatomban a japán nevek esetében, ahol nincs megszokott magyar átírás, a Hepburn-féle átírást fogom alkalmazni.



